Hougaard kondig sy uittrede aan | Netwerk24
20 April 2018 07:52
Francois Hougaard het sy uittrede uit internasionale rugby aangekondig. Foto: Getty Images
Francois Hougaard, wat tans klubrugby in Engeland speel, het sy uittrede uit internasionale rugby aangekondig.
Hougaard, wat 46 toetse vir die Springbokke gespeel het, sal nie meer vir sy nasionale span beskikbaar wees nie en wil hom toespits op sy klub, die Worcester Warriors.
Die klub het die nuus op hul webtuiste bevestig.
Alan Solomons, die Warriors se direkteur van rugby, is verheug oor die nuus.
“Dit is ’n groot hupstoot vir ons, want dit beteken hy sal vir meer wedstryde beskikbaar wees.
“Ek dink Francois is nou op ’n plek in sy loopbaan waar hy baie gelukkig is en ek weet hy oorweeg dit om vir die res van sy loopbaan by Worcester te speel,” sê Solomons.
“Hy is lief vir die klub en wil sy rugby hier speel.”
Hougaard, wat ook vir die Bulle uitgedraf het, het onlangs ’n nuwe kontrak geteken wat hom tot 2021 by die Worcester Warriors sal hou.
Hy is ook besig om ’n sakekursus in Engeland te volg ter voorbereiding van sy lewe ná rugby.
Hougaard se uittrede is ’n slag vir die Springbokke wat reeds dun is op skrumskakel. - Sportredaksie
Meer oor: Francois Hougaard | Springbokke | Worcester Warriors
Rohan en Faf blink uit vir Sale
Allister: ‘Hougie het gesukkel op 9’